giovedì 26 giugno 2014
Dome gris e cianis
Lis stradis di cjamp lis vint dentri: dôs cjariadoriis batudis dai tratôrs e tal mieç une rie di jerbe, sute e plene di polvar. Vin corut ducj achì, a pît o in biciclete, lant daûr a lis strissis rotis dai sborcs o spaurîts di cualchi madrac. In bande, ogni tant a vegnin sù da lis boschetis: urtiis, talate, saût, agacis, morârs… soredut baraçs. Si ingredein fintremai a scancelâ il cîl e il lusôr.
Nus sticin chês galariis di vert.
A jentrìn dentri come intune bocje misteriose, l'odôr di mufe si misture cul fresc.
O ai viodût lâ dentri ancje gno fi, prime che la bocje si sieràs, intun mastiâ di len spacât e sgrifignâ di spinis. Al businave e businave. Un vuicâ disperât che nol platave il rumôr di vuès spacâts e piel sbridinade.
Dopo vonde. Cidinôr. Dome gris e cianis.
Al veve vot agns e no àn plui cjatât nancje i vistîts. Par un pôc a àn pensât che fos stât jo: no fevelavi plui.
Pai cjamps, no soi plui tornât.
di Raffaele Serafini
Etichetis: Contis, Contis dal Ostîr, Gjenar di orôr, Raffaele Serafini
lunedì 23 giugno 2014
Domenie
Ducj i doi a spietavin la domenie cun impazience, ma no parcè ch'al fos il tant bramât “weekend”: e jere la ocasion par viodisi a messe. Nissun dai doi lu veve mai dit a chel altri; si platavin chel segret a vicende e al jere une vore dificil stâi daûr ae funzion cuant che i lôr voi si incrosavin: chei di jê a jerin come colombis. Jê si incjantave scoltant il salm e figurantsi di jessi braçolade strente strente di lui. A jerin cussì inamorâts che cualchi volte lui, cjalant in direzion di jê, al riscjave di pierdi il fîl de predicje e al scugnive tacâ dut une altre volte, intal mieç da l'imbaraç dai fedêi.
di Jacum Trevisan
Etichetis: Contis, Gjenar ironic, Jacum Trevisan
lunedì 9 giugno 2014
Curtis che si tocjin e che si contin!
CURTIS E CHE SI TOCJIN
CURTIS E CHE SI CONTIN
Vinars ai 13 di Jugn 2014,
aes 9 sot sere
aes 9 sot sere
a UDIN
in Place Marconi
ae fin di Marcjâtvieri
denant de librerie Ubik
Contis curtis e cul curtìs,
contis letis e contis contadis.
vinars 13, aes 9 sot sere,
un apontament biel di fâ pôre!
L'Ostîr Raffaele Serafini e il famei de vuestre Ostarie virtuâl Checo Tam, tignûts a bade di Maurizio Mattiuzza, cu lis contis de Ostarie e metint dongje chês dal laboratori Scolte&Conte tignût de Bottega Errante, us daràn di mangjâ contis curtis di ogni fate:
di tocjâ, scoltâ e contâ, e voaltris...
NO STÊT MANCJÂ!
un apontament biel di fâ pôre!
L'Ostîr Raffaele Serafini e il famei de vuestre Ostarie virtuâl Checo Tam, tignûts a bade di Maurizio Mattiuzza, cu lis contis de Ostarie e metint dongje chês dal laboratori Scolte&Conte tignût de Bottega Errante, us daràn di mangjâ contis curtis di ogni fate:
di tocjâ, scoltâ e contâ, e voaltris...
NO STÊT MANCJÂ!
Etichetis: Checo Tam, Events e Leturis, Gnovis, Maurizio Mattiuzza, Raffaele Serafini
Le ultime angurie
La polse, di Jaio Furlanâr
Sù pe Cjargnie lis anguriis no rivin che di tant in tant e no 'nd è mai par ducj. Cualchi cjargnel al dîs che chestis cavocis a son masse esotichis par sei onestis e no lis compre. Alore, là dal Cral, no si 'nt cjate mai plui di une o dôs e simpri bielzà taiadis in doi o in 4. Ma forsit a costin masse cjâr o le usance di comprâ i spagnolets al minût e je lade ancje su lis anguriis.
Par fortune che 'l pomarûl d'Istât al ven sù cul comion emplât di ogni ben di diu par no dî ben dal diaul, come chel dal Cral. A si lu sint rivâ da lontan jù pe valade cui monts che fasin da pampagal. Bisugne dî che nol sparagne flât par vantâ le liste di ce che al vent e le sô vôs e va e e ven cence sparagnâ nissun. Dai mûrs dai cristians a messe aes balis dai oms te ostarie le sô vôs si infranç ancje tes vorelis dal vilegjant triestin ch'al siere il barcon cun disden. Ma lui par fuî il rumôr di Triest no isal in mont par stâ in pâs?
Jù `te cusine le frute a no ûl plui fâ gulizion e se sô mari a no capìs, a no mangjarà plui ni da gustâ ni da cene. Agne Lene e lasse stâ di fâ il cafè par convinci le mari di lâ... a spassizâ il cjan e a zonte che se chel triestin di so pari, ven a stâi chel mona di so nevôt ,al fâs il music, i darin le so fete al purcit.
A dîs cussì par fâ ne rime ma al purcit i darà dome lis scuarcis, ho!
E po s'al è studiât, a so nevôt i puès permeti cualchi stramberie. Ho!
Si, parce che di cuant che il miedi a i a domandât se a mangjave un grum di anguriis viodint te radiografie che a veve i orghins dai ombui tant pulîts jê a 'nt mangjarès ogni dì. Ho!
Il camioncin al é zà tal stradon ae fermade de coriere e dacuardi cun agne Lene, le prime fete aé a gratis e a và pe Cici, le frute.
-Ise buine le angurie? A i domande il furlan cul microfono:
E la Cici, disint ch'a é plui buine che a Triest a fâs cori jù ancje lis feminis in vieste di cjamare e chei che a vôre tai prâts ur larès ben 'ne polse.
Daspò, butantsi sule sô fete cun aviditât e premure a pare jú ancje lis sepis fermantsi dome par mostrâ il so plasê cun tune sonore rutade al microfono da fâ ridi chei che inmò no son sveâts.
- Stâ atenta di no butâ fûr las semenças.mo! I dîs agne Lene cuntun vôli maliziôs e il so fevelâ lent e articulât. La Cici alore inacuarzintsi di ce che a fat:
- Joi go gletudo le scemenze de la anguria, ce mi sucedial cumò ?
- Eh nuia po. Par dôs semenças...Spietâ di deventâ granda.
- ??? Parcé po, agna?
- Ih parcé che cuant che tu sarâs plui granda al cji cressarà 'na anguria 'ta pansa, po.
- Joi, e alora? - E alora al cje vegnarà da butâ four.
- E alora?
- E alora a tu larâs tal ospedâl, po!
- Ma mi non go voia di lâ tal ospedâl.
- Eh nissun nol à voia ma a tu scuegnarâs ben lâ par tirâ four la anguria, no?
- E s'al fâs mâl ?
- Eh alora a cji metaran la dormia e cuant che a tu cji svejarâs, invezit di una anguria a tu varâs un frut! Il cjargnelâ ae triestine de frute al microfono restât vierzût par câs o par voie al veve fat vendi al furlan scuasi dut e le ultime angurie le veve dade a agne Lene.
Di bant.
di Jaio Furlanâr
Etichetis: Contis, Gjenar ironic, Gjenar romantic, Jaio Furlanâr
venerdì 6 giugno 2014
Cjantâ pe vile
Zovine di schene, 1925, Salvador Dalì
“O voi a cjantâ pe vile!”
Le sintive da spessut cheste frase, di frut.
Cuant che un nol saveve ce fâ, al nunziave che ...al lave a cjantâ pe vile. Valadì a fâ nuie, a passâ il timp, a fâ passâ il timp. Robe cussì strane, par un furlan, che e coventave une frase di pueste par indicâle. Un furlan al cjate simpri alc di fâ. E se nol cjate nuie, si lu invente.
Ma la robe plui strane e jere che, pardabon, pe vile si cjantave. E si sivilave. Cuant che si lave in biciclete o a pît. A puartâ il lat, a cjatâ un amì, a viodi la partide. O sentâts in cime dal cjar dal fen
“In chê sere jo ti ai viodude
a tornâ sul cjar dal fen
Di lontan po ti ai sintude
tu cjantavis cussì ben”
Par no dî des ostariis, li che a si improvisavin coros maraveos di fâti restâ a orele vierte pal plasê di sintîju.
No sai vualtris, ma jo o met sul cont des pierditis che nus à purtât il ‘progres’ ancje chestis cjantosis disparidis.
Cumò pes stradis dai paîs si sint il rontâ di machinis simpri plui sfaçadis, di tratôrs simpri plui grancj come cjasis, il sot font di cualchi autostrade, il sturniment di chei che ti fasin il motocross sot dal nâs. Intes ostariis (pardon, cumò i vûl dit ‘bars’ o, mior ancjemò, ‘wine bars’) a son jentradis ghitaris che une volte cui savê ce robe che a jerin o, se no, diggei (si dîs cussì) tatuâts fin sul bugnicul e plens di rincjins che ti discjadenin cuintri toneladis di decibels.
E il cjantâ di une volte? Dulà isal lât? Dome pal plasê di cjantâ, no impuarte se al è o no cualchidun a sintîti, no impuarte nancje se tu sês stonât. Plasê e vonde.
Mi crodarêso?
Vuê di matine, a siet, o ai sintût, di gnûf, cjantâ pe vile. Di no crodi e cundifat nancje jo no crodevi a lis mês orelis. L’aiar net, fresc, daspò di une gnot di burlaçs, la matine biele. Un zirut in biciclete, par movi lis rovuedis e ancje i muscui des gjambis, cualchi km, 8-10 nuie di ce. Dome pal gust di.
E o ai sintût a cjantâ, a cjantâ pe vile.
Sarà une radio, sarà un telefonin, un i-pod, un i-phone, un i-cja dal diaul. Une di chês robis di cumò.
Ma no! Al jere une jessi uman. Une femine. Nancje tant zovine e nancje cuissà ce biele. E lave pes sôs, pe vile. E e cjantave.
“Brave, siore!” o vares vût voie di sberlâi.
Ma no cjantave par furlan. E nancje par talian, ni par inglês. E cjantave in cuissà ce lenghe, e jere une imigrade. Nere.
Che e cjantave pe vile.
di Laurin Zuan Nardin
Etichetis: Contis, Gjenar romantic, Laurin Zuan Nardin
domenica 1 giugno 2014
Cence voi
Amedeo Modigiani, Jeanne Hébuterne cun cjapiele
(vueli su tele, 1918)
Biel al jere biel, Medeo, e al jere un sassin insospetabil, frêt, calcoladôr.
Lis feminis par lui no jerin une ossessions, no jerin un suplizi; nol cjapave nissun gust viodilis sufrî, e pûr i gjavave i voi. No cuntun curtis, no cuntun piron o slambrant lis pupilis cu lis ongulis uçadis. Altris a vevin za fat chês robis e lui nol podeve sopuartâ la mancjance di origjinilitât.
Lui al doprave creance, atenzion, simpatie, ridadis e bussadis. Al jere come se, cuant che a cjalavin cualsisei altre persone, a deventavin vuarbis, cence pupilis.
Lis sôs vitimis a vevin voi dome par lui, che lis veve fatis inamorâ.
Contis dal ostîr
di Raffaele Serafini
Etichetis: Contis dal Ostîr, Gjenar neri, Gjenar romantic, Raffaele Serafini
mercoledì 28 maggio 2014
Mandi Franco
Mi riès une vore dificil scrivi chestis riis, ma o ai pensât che no podevi fâ di mancul, e che al è just saludâ cui che nus à dât tant e tânt nus à lassât.
E je la seconde volte, in pôcs mês, che o scrîf un post di chest gjenar, e nol è biel, parcè che ciertis robis ti gjavin lis peraulis e ti lassin plui puar.
Franco Marchetta nus à saludât par simpri, vuê, e un come me che lu à cognossût in pratiche dome vie ordenadôr forsit nol à tant dirit di scrivi alc su di lui, e di fat, no lu fâs.
O sai dome che Franco al jere un dai colaboradôrs di Contecurte e di sigûr il scritôr par furlan che miôr al veve capît e doprât la nestre lenghe in maniere moderne e doprant i mieçs di cumò. I vevi domandât une conte su la vuere, pôcs mês fa, e mi veve dite de sô salût, ma mai o varès pensât che lis robis a coressin in cheste maniere. Cualchi domenie indaûr lu ai sostituît intun spetacul a Tor di Zuin; su la scansie o ai inmò il so libri, a miezis, chel che al à vint il penultin Sant Simon.
Nus à lassât tant, e il mancul che o puedin fâ al è leilu e tignî di cont il furlan, almancul un pôc di plui.
Nuie altri, e mandi Franco.
Etichetis: Franco Marchetta, Gnovis
venerdì 23 maggio 2014
Fassuts tal Soreli
“Vuê al à di vê metût sot cualchi fassut di plui chel là” e diseve puare mê mari cjalant il Soreli tai dîs di canicule dal mês di Lui, cuant che il scjafoiaç al brusave la tiere e i suiave il gargat ai cristians. A si cjatave di parâsi dome fasint un scjuc tai canâi de bonifiche, là che la aghe di risultive ti glaçave ancje il sanc tes venis. Par rivâ tal canâl plui dongje, si veve di pedalâ une buine miezore pes stradis plenis di polvar, rivant ducj sudâts, a pene mangjât, e a la fin discrotâsi e butâsi dentri. Altris timps, cualchi an di mancul su la schene, e a no 'nd jerin palanchis avonde par lâ fin a Lignan a bagnâsi tal mâr, a jerin robis di siôrs chês. Di chei timps là, a mi à restade simpri la curiositât di savê cemût ch’al faseve il Soreli a butâ fûr dut chel calôr dome d’Istât, e a ritirâlu d’Unvier cuant che invezit al coventave di plui. Si che duncje cuant che je rivade la ore di ritirâmi dal lavôr, che par dîle sclete e sarès l’ore de pension, o ài cirût di contentâ la voie di savê, e mi soi metût a lei ogni sorte di gnovis di astronomie, notantmi ancje intun circul di astrofii. E al è propri cussì che o ài scomençât a capî il misteri de nestre Stele Mari e ducj i berdeis ch’a sucedin te sô panze.
Come gjenar di stele, il Soreli al è classificât une Nane zale, nancje tant grande, plene di gas idrogjen e di eli; in tal so nucli di mieç e lavore come un for, une centrâl nucleâr plui e mancul, brusânt idrogjen che al devente eli par produsi energjie di spudâ fûr tal spazi in forme di rais eletromagnetics e aiar solâr; chei rais li a dan le vite su la Tiere ai cristians, a lis bestiis, e a lis plantis. Sigûr che d’Istât dut chel calôr al po dâ fastidi, massime tai dîs di canicule, ma bisugne sopuartâlu se si vûl che cressi e che a vegni buine la robe tal ort e tai cjamps. Se po a si pense che in ta chel for a si tocjin temperaduris di 16 milions di grâts, che a deventin “a pene” 6 mil sù la croste di fûr, la fotosfere, provait a contâ trops fassuts di len ca coventaressin par rivà a chel calôr li! E fin chi dut ben, ma cemût mai tant frêt d’Unvier? Parcè dut chel salt di lûs e calôr tra dì e gnot? Dulà a vano a finî di gnot dute che lûs e calôr? Il Soreli a nus sierial la spine cuant cha al vûl lui? Par intant scomencìn a dî che se tal nestri emisferi, clamât boreâl, o vin frêt d’Unvier, in ta chel di sot, clamât austrâl, a crepin di cjalt propri in chê stagjon, e di cuintri a murin di frêt d’Istât, tant par dî che la nestre Stele Mari a no fâs partesanariis di sorte a di nissun e la sô spine e je simpri vierte. E po il Soreli a nol à nissune colpe se la Tiere a no je buine di stâ ferme e a zire tant che une balarine intor dal sô as, fasint in mût di fâsi brustulî e lusorâ di dì dome il toc di muse ch’i plâs a jê, metint al scûr e al fresc di gnot chê altre bande.
Ma a no je mighe finide li, parcè che il balet al continue ancje ator de sô Stele suntune orbite elitiche, che la fâs scjampâ vie lontan fin al pont clamât afeli, par tornâ dongje al perieli tant che intun bal di cort, che al dure un an. A prin colp si disarès che il cjalt e il frêt a podaressin nassi dal dongje e dal lontan de orbite, e invezit lis stagjons a son puartadis di une altre matetât de Tiere, parcè che il sô as a nol è dret a plomp sul plan de orbite, si ben in clin di 23°; cheste strambarie e fâs in mût che i rais dal Soreli a batin plui drets cuant che la gobe, tal nestri emisferi, e je pleade viers di lui e duncje o vin il cjalt; al contrari pal frêt. Tal emisferi di sot al è il cul de Tiere a scjaldâsi d’Istât e a tirâsi indaûr par disfredâsi d’Unvier.
A saressin un grum di altris robis di contà su l'in clin dal as terestri, fasin cont la precesion dai ecuinozis, ma la conte a deventarès masse lungje e l'ostîr a mi tirarès lis orelis; miôr sierâ chi par cumò.
Etichetis: Bepi Zefon, Contis, Gjenar romantic, Gjenar sientific
mercoledì 21 maggio 2014
Braùre
(Sandro Botticelli, Belzebù, disens pe Divine Comedie, 1491-1495)
Lis riis a jerin inmò malsiguris, ma la matite e coreve vie sclete a butâ jù un diaul di creature.
Beatrice, inmagade, e cjalave so fi, daûr a fâ il so prin disen.
Il sfuei, cragnôs e fruçât, al veve parsore il taront di cualchi tace, ma il cjavat cui cuars che la canaie e veve piturât a discjoleve di chei difiets. A jerin vuès a tignî sù une ale di gnotul, largje e plene di voi; un bust pelôs, mans sclagnis a compagnâ in bocje un cuarp di om che al scjassave i pîts. Altris doi cjâfs, cui detâis mancul curâts, a saltavin fûr di ca e là dal cuel, rabiosis.
La femine e sossolâ denant de espression di maluserie dentri chei voi. E cjareçâ il so omenut, su ognidun dai cjâfs, cjalantlu che i tornave une ridade, trê voltis, denant dal spieli
Contis dal Ostîr
di Raffaele Serafini
Etichetis: Contis, Contis dal Ostîr, Gjenar neri, Gjenar romantic, Raffaele Serafini
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn slv_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn wol_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn tpi_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn